b'\n_START_ARTICLE_\nVolkswagen Beetle\n_START_SECTION_\n1930\xe2\x80\x931939\n_START_PARAGRAPH_\n30-t\xc5\xb3j\xc5\xb3 prad\xc5\xbeioje \xc4\x97mus populiar\xc4\x97ti aptakiems automobiliams, 1932\xe2\x80\x931934 met\xc5\xb3 laikotarpiu gavus u\xc5\xbesakym\xc4\x85, Ferdinandas Porsche sukonstravo prototipus Z\xc3\xbcndapp Typ 12 ir NSU Typ 32 su gale esan\xc4\x8diais oru au\xc5\xa1inamais varikliais. 1933 metais tuometinis Vokietijos kancleris Adolfas Hitleris, automobili\xc5\xb3 verslininkas Jakobas Verlinas (vok. Jakob Werlin) ir automobili\xc5\xb3 konstruktorius Ferdinandas Porsche susitiko Berlyno vie\xc5\xa1butyje Kaiserhof. Susitikimo metu A. Hitleris i\xc5\xa1rei\xc5\xa1k\xc4\x97 pageidavim\xc4\x85 sukurti patikim\xc4\x85 ir pig\xc5\xb3, masi\xc5\xa1kai gaminam\xc4\x85 liaudies automobil\xc4\xaf, kur\xc4\xaf gal\xc4\x97t\xc5\xb3 \xc4\xafsigyti vidutines pajamas turinti Vokietijos \xc5\xa1eima. Po met\xc5\xb3 \xc5\xa1i id\xc4\x97ja paskelbta vie\xc5\xa1ai ir i\xc5\xa1kelti b\xc5\xabsimojo automobilio reikalavimai: jis turi talpinti 4 suaugusius \xc5\xbemones, pasiekti 100 km/val., eikvoti 7l/100\xc2\xa0km ir kainuoti ne daugiau 1000 Reichsmarki\xc5\xb3 (tiek tuo metu kainavo paprastas motociklas). 1934 met\xc5\xb3 bir\xc5\xbeelio 22 dien\xc4\x85 tarp Vokietijos automobili\xc5\xb3 pramon\xc4\x97s s\xc4\x85jungos (vok. RDA) ir Porsche konstravimo biuro sudaryta sutartis sukurti pirmuosius liaudies automobilio prototipus. Ferdinandas Porsche su savo in\xc5\xbeinieri\xc5\xb3 komanda 1934\xe2\x80\x931938 met\xc5\xb3 laikotarpiu suk\xc5\xabr\xc4\x97 prototipus V1, V2, V3, W30 ir 1938 metais paruo\xc5\xa1\xc4\x97 galutin\xc4\xaf projekto prototip\xc4\x85 VW38. Ruo\xc5\xa1iantis masinei gamybai automobiliui suteiktas oficialus pavadinimas VW Typ 60 KdF-Wagen (Kraft durch Freude\xc2\xa0\xe2\x80\x93 tuometin\xc4\x97s laisvalaikio organizacijos pavadinimas). 1938 metais prad\xc4\x97ta statyti VW gamykla, kertino akmens i\xc5\xa1kilmi\xc5\xb3 metu pristatomi trys k\xc4\x97bulo modifikacijos\xc2\xa0\xe2\x80\x93 sedanas, sedanas su stoglangiu ir kabrioletas. \xc5\xa0alia besikurian\xc4\x8diam miestui suteiktas Stadt des KdF-Wagens vardas, kuris pokaryje pervadintas Volfsburgo vardu.\n_START_SECTION_\n1939\xe2\x80\x931945\n_START_PARAGRAPH_\nNaudojant KdF-Wagen baz\xc4\x99 sukurtas karinis visureigis VW K\xc3\xbcbelwagen Typ 82 ir amfibija VW Schwimmwagen Typ 166. Vabalo serijin\xc4\x97 gamyba prad\xc4\x97ta 1941 met\xc5\xb3 vasar\xc4\x85, ta\xc4\x8diau iki karo pabaigos pagaminta tik ~1200 automobili\xc5\xb3 vabalo k\xc4\x97bulu. Karo metu VW gamykloje gaminta i\xc5\xa1skirtinai karin\xc4\x97 produkcija, tod\xc4\x97l nema\xc5\xbe\xc4\x85 dal\xc4\xaf gamyklos sunaikino s\xc4\x85junginink\xc5\xb3 aviacija.\n_START_SECTION_\n1945\xe2\x80\x931949\n_START_PARAGRAPH_\nPokaryje Volkswagen gamykl\xc4\x85 perima brit\xc5\xb3 karin\xc4\x97 vadovyb\xc4\x97, kuri gerokai nukent\xc4\x97jusioje gamykloje atnaujino VW Vabal\xc5\xb3 gamyb\xc4\x85, gamyklai ima vadovauti brit\xc5\xb3 majoras Ivan Hirst. Britai susiduria su dideliu stygiu \xc5\xbealiav\xc5\xb3 ir dali\xc5\xb3, tod\xc4\x97l gamyba da\xc5\xbenai stringa, pirmieji pokariniai Vabalai gaminami pritaikant kit\xc5\xb3 automobili\xc5\xb3 dalis (skardos, \xc5\xbeibintai, stiklai)._NEWLINE_1946 met\xc5\xb3 kov\xc4\x85 pagaminamas 1000-tasis pokarinis Vabalas, o t\xc5\xb3 pa\xc4\x8di\xc5\xb3 met\xc5\xb3 spalio m\xc4\x97nes\xc4\xaf gamybai \xc4\xafsib\xc4\x97g\xc4\x97jus, pagaminamas jau 10 000-tasis Vabalas. 1947 metais oland\xc5\xb3 verslininkas Ben Pon tapo pirmuoju oficialiu importuotoju, u\xc5\xbesakiusiu penkis Vabalus eksportui \xc4\xaf Olandij\xc4\x85._NEWLINE_1948 metais Volkswageno gamyklai vadovauti britai paskiria vokiet\xc4\xaf Heinz Nordhoff (1899\xe2\x80\x931968), kurio d\xc4\x97ka VW \xc4\xafmon\xc4\x97 ateinan\xc4\x8diais de\xc5\xa1imtme\xc4\x8diais tampa \xc5\xbeymiausiu pasaulio gamintoju. Brit\xc5\xb3 karin\xc4\x97 vadovyb\xc4\x97 VW gamykl\xc4\x85 Vokietijai galutinai gra\xc5\xbeina 1949 met\xc5\xb3 spal\xc4\xaf.\n_START_SECTION_\n1949\xe2\x80\x931980\n_START_PARAGRAPH_\nPer\xc4\x97mus VW gamykl\xc4\x85 naujam vadovui ir j\xc4\x85 perdavus Vokietijai, Vabalams imama taikyti platesn\xc4\x97 spalv\xc5\xb3 gama, chromo apdaila ir nauji salono apmu\xc5\xa1imai. 1949 metais Osnabriuke \xc4\xafmon\xc4\x97je Karmann, Vabalo baz\xc4\x97je pradedami gaminti keturvie\xc4\x8diai kabrioletai VW Typ 15 (1949\xe2\x80\x931980). Tais pa\xc4\x8diais metais Vupertalio mieste pradedami gaminti dvivie\xc4\x8diai kabrioletai Hebm\xc3\xbcller VW Typ 14A (1949\xe2\x80\x931953)._NEWLINE_1949 met\xc5\xb3 lapkri\xc4\x8dio 12 dien\xc4\x85 VW gamyklos vadovas Heinz Nordhoff spaudos atstovams oficialiai pristat\xc4\x97 VW Transporter prototipus ir pasiruo\xc5\xa1im\xc4\x85 autobus\xc4\x97lio masinei gamybai. Autobus\xc4\x97lio konstrukcin\xc4\x97 schema nuo Vabalo skyr\xc4\x97si nedaug. 1950 met\xc5\xb3 kovo m\xc4\x97nes\xc4\xaf toje pa\xc4\x8dioje gamykloje pradedami gaminti VW Typ 2 T1 autobus\xc4\x97liai._NEWLINE_VW Vabalo modelio pagrindu atsirado autobusiukas VW Typ 2 (T1 1950\xe2\x80\x931967 ir T2 1967\xe2\x80\x931979), VW Typ 14 Karmann Ghia (1955\xe2\x80\x931974), VW Typ 3 (1961\xe2\x80\x931973), VW Typ 34 Karmann Ghia (1961\xe2\x80\x931969), pa\xc5\xa1to automobilis VW Typ 147 Fridolin (1964\xe2\x80\x931974), VW Typ 4 (1968\xe2\x80\x931974), visureigis VW Typ 181 (1969\xe2\x80\x931980)._NEWLINE_Volkswagen, Renault, Peugeot ir FIAT gamintojai i\xc5\xa1populiarino galiniais ratais varomus kompakti\xc5\xa1kus automobilius su gale esan\xc4\x8diais varikliais, Vakar\xc5\xb3 Europos rinkoje toki\xc5\xb3 automobili\xc5\xb3 skai\xc4\x8dius padid\xc4\x97jo nuo 2,6 procent\xc5\xb3 1946 metais, iki 26,6 procento._NEWLINE_1953 met\xc5\xb3 kovo m\xc4\x97nes\xc4\xaf galinis dvigubas Vabalo langas tampa vientisas, tai yra ovalo formos be perskyrimo (1953\xe2\x80\x931956)._NEWLINE_1955 met\xc5\xb3 vasar\xc4\x85 Vabalo baz\xc4\x97je pradedamas gaminti Karmann Ghia (1955\xe2\x80\x931974)._NEWLINE_1955 met\xc5\xb3 rugpj\xc5\xab\xc4\x8dio 5 dien\xc4\x85 pagaminamas milijoninis Vabalas._NEWLINE_1961 met\xc5\xb3 gruod\xc5\xbeio 4 dien\xc4\x85 pagaminamas 5 milijoninis Vabalas._NEWLINE_1962 met\xc5\xb3 duomenimis, VW gamykloje per vien\xc4\x85 dien\xc4\x85 pagaminama 3330 Vabal\xc5\xb3._NEWLINE_1965 metais Vabalai pradedami gaminti su 1,3 litro darbino t\xc5\xabrio varikliais, 1966 metais su 1,5 litro._NEWLINE_1967 metais Vabal\xc5\xb3 k\xc4\x97bulo i\xc5\xa1vaizda modernizuojama, elektros \xc4\xafranga pereina prie 12 Volt\xc5\xb3 \xc4\xaftampos. Vabalai pradedami gaminti taip pat su pusiau automatin\xc4\x97mis pavar\xc5\xb3 d\xc4\x97\xc5\xbe\xc4\x97mis (VW Automatic)._NEWLINE_1970 metais pradedamas gaminti modelis VW 1302 (1970\xe2\x80\x931972) su priekyje esan\xc4\x8dia MacPherson pakaba._NEWLINE_1971 metais pasiekiamas did\xc5\xbeiausias Vabal\xc5\xb3 gamybos rekordas, per vienerius metus pagaminta 1,3 milijono Vabal\xc5\xb3._NEWLINE_1972\xc2\xa0m. vasario 17 d. pagamintas 15 007 034 Vabalas, tiek kadaise buvo pagaminta Ford Model T (1908\xe2\x80\x931927) automobili\xc5\xb3, Vabalas tampa nauju rekordininku._NEWLINE_1972 met\xc5\xb3 liepos m\xc4\x97nes\xc4\xaf pradedamas gaminti modelis VW 1303 (1972\xe2\x80\x931975), jis i\xc5\xa1siskyr\xc4\x97 lenktu priekiniu stiklu ir nauju salono skydeliu._NEWLINE_1974 metais Volkswagen suk\xc5\xabr\xc4\x97 priekiniais ratais varom\xc4\x85 model\xc4\xaf VW Golf, tod\xc4\x97l t\xc5\xb3 pa\xc4\x8di\xc5\xb3 met\xc5\xb3 liepos 1 dien\xc4\x85 Vabal\xc5\xb3 gamyba Volfsburgo automobili\xc5\xb3 gamykloje nutraukiama, 1945\xe2\x80\x931974 met\xc5\xb3 laikotarpiu Volfsburgo VW gamykloje pagaminta 11 916 519 Vabal\xc5\xb3. Vabal\xc5\xb3 gamyba Vokietijoje buvo t\xc4\x99siama Emdeno ir Osnabriuko miestuose._NEWLINE_1974 metais Jungtin\xc4\x97se Valstijose importuojamiems automobiliams \xc4\xafsigaliojus ekologiniams \xc4\xafstatymams, Vabalai prad\xc4\x97ti gaminti su \xc4\xafpur\xc5\xa1kimu ir katalizatoriumi._NEWLINE_1975 metais gamyboje lieka tik 1.2 ir 1.6 litro darbinio t\xc5\xabrio varikliai. Ekonomin\xc4\x97s klas\xc4\x97s modeliai VW 1200 pradedami gaminti su 12 volt\xc5\xb3 \xc4\xafranga._NEWLINE_1977 met\xc5\xb3 gruodyje art\xc4\x97jant Vabal\xc5\xb3 sedan\xc5\xb3 gamybos pabaigai, Vabalai \xc4\xaf Europ\xc4\x85 pradedami tiekti i\xc5\xa1 Meksikos. Gamintojais pasaulyje liko Filipinai, Piet\xc5\xb3 Afrikos Respublika, Nigerija, Peru, Urugvajus, Venesuela, Brazilija ir Meksika._NEWLINE_1978 met\xc5\xb3 sausio 19 dien\xc4\x85 nuo Emdeno VW gamyklos konvejerio nuried\xc4\x97jo paskutinis Vabalas pagamintas Vokietijoje sedano k\xc4\x97bulu._NEWLINE_1980 met\xc5\xb3 sausio 10 dien\xc4\x85 Osnabriuke pagamintas paskutinis kabrioletas, tai buvo paskutinis Vabalas pagamintas Vokietijoje. Nuo 1948 met\xc5\xb3 pagaminta 332 000 kabriolet\xc5\xb3, serijiniu b\xc5\xabdu Vabal\xc5\xb3 kabrioletai pasaulyje gaminti tik Vokietijoje. Vabalai toliau gaminami Brazilijoje, Meksikoje, Nigerijoje ir Peru (sedanai).\n_START_SECTION_\n1980\xe2\x80\x932003\n_START_PARAGRAPH_\nNutraukus Vabal\xc5\xb3 gamyb\xc4\x85 Vokietijoje \xc4\xaf \xc5\xa1al\xc4\xaf Vabalai tiekiami i\xc5\xa1 Meksikos. Vokietijoje jie importuoti 1977\xe2\x80\x931985 met\xc5\xb3 laikotarpiu, bei 1995\xe2\x80\x931997 ir 2003 metais._NEWLINE_Meksikoje Vabalai gaminti tik vieno pavyzd\xc5\xbeio su 1,2 l darbinio t\xc5\xabrio varikliu. Kiekvienais metais eksportui \xc4\xaf Europ\xc4\x85 pagaminamos specialios serijos i\xc5\xa1skirtomis spalvomis, salono apmu\xc5\xa1imais ir dekoratyviniais \xc5\xbeiedais ratlankiuose. Speciali\xc5\xb3 serij\xc5\xb3 kiekis da\xc5\xbeniausiai siekdavo apie 3500 Vabal\xc5\xb3._NEWLINE_1981\xc2\xa0m. gegu\xc5\xbe\xc4\x97s 15 dien\xc4\x85 Meksikos Puebla gamykloje pagaminamas 20 milijoninis Vabalas, \xc5\xa1iai progai atminti pagaminama 3700 vnt. specialios serijos Vabal\xc5\xb3 pavadintais Silver Bug._NEWLINE_1985 metais pa\xc5\xbeymint Vabal\xc5\xb3 gamybos 50-met\xc4\xaf, pagaminama speciali Jubiliejini\xc5\xb3 Vabal\xc5\xb3 serija, nuda\xc5\xbeyta metalika spalva ir su \xc5\xbealsvais tonuotais stiklais._NEWLINE_1986 metais Brazilija nutraukia Vabal\xc5\xb3 gamyb\xc4\x85 (1993\xe2\x80\x931996 metais v\xc4\x97l atnaujinta)._NEWLINE_1992 metais pagamint\xc5\xb3 Vabal\xc5\xb3 kiekis perkop\xc4\x97 21 milijono rib\xc4\x85._NEWLINE_Nieko esminio nekeisdami meksikie\xc4\x8diai VW 1200 model\xc4\xaf gamino iki 1992 met\xc5\xb3 spalio m\xc4\x97nesio, kai \xc4\xaftakoti oro u\xc5\xbeter\xc5\xa1tumo prad\xc4\x97jo Vabal\xc5\xb3 gamyb\xc4\x85 su 1,6 l darbinio t\xc5\xabrio varikliais su \xc4\xafpur\xc5\xa1kimu ir katalizatoriumi (VW 1600i)._NEWLINE_1995 metais Meksikoje modernizuojant Vabal\xc5\xb3 i\xc5\xa1vaizd\xc4\x85 jie prad\xc4\x97ti gaminti be jokios chromin\xc4\x97s apdailos, visas dalis tik da\xc5\xbeant, taip pat atsisakyta ventiliacini\xc5\xb3 ang\xc5\xb3 priekyje ir gale._NEWLINE_2003 metais Vabal\xc5\xb3 gamyba per metus suma\xc5\xbe\xc4\x97jo iki 30 000 vnt., lyginant su 1971 metais, kai per metus buvo pagaminta 1,3 milijono Vabal\xc5\xb3._NEWLINE_2003\xc2\xa0m. bir\xc5\xbeel\xc4\xaf kompanija d\xc4\x97l ma\xc5\xbe\xc4\x97jan\xc4\x8dios paklausos paskelb\xc4\x97 apie Vabal\xc5\xb3 gamybos nutraukim\xc4\x85. Paskutin\xc4\x97 3000 Vabal\xc5\xb3 modeli\xc5\xb3 serija pavadinta \xc3\x9altima Edici\xc3\xb3n (paskutin\xc4\x97 laida) vardu. \xc3\x9altima Edici\xc3\xb3n modeliai nuda\xc5\xbeyti \xc5\xbeydra ir sm\xc4\x97lio spalvomis, surinkti su chromuotomis dalimis, tur\xc4\x97jo 50 AG 1,6 L variklius, i\xc5\xa1vystydavo 130 km/val. greit\xc4\xaf._NEWLINE_2003 met\xc5\xb3 liepos 30 dien\xc4\x85 paskutinis Vabalas nuried\xc4\x97jo nuo Pueblos gamyklos konvejerio._NEWLINE_Per vis\xc4\x85 gamybos laikotarp\xc4\xaf nuo 1938 iki 2003 met\xc5\xb3 pagaminti 21 529 464 klasikiniai Vabalai, jie tapo labiausiai parduodamu automobiliu pasaulyje, bei pirmuoju, kuris pasiek\xc4\x97 20 milijon\xc5\xb3 rib\xc4\x85 (v\xc4\x97liau \xc5\xa1\xc4\xaf rekord\xc4\x85 aplenk\xc4\x97 VW Golf automobiliai).\n_START_SECTION_\nPritaikymas ir perdarymai\n_START_PARAGRAPH_\nPokaryje nuo pat Vabal\xc5\xb3 gamybos prad\xc5\xbeios, Vabalo baz\xc4\x97 ir variklis pla\xc4\x8diai naudotas kit\xc5\xb3 automobili\xc5\xb3 gamintoj\xc5\xb3. Automobili\xc5\xb3 dizaino studijos savo kuriamiems projektams taip pat da\xc5\xbenai naudodavo Vabalo baz\xc4\x99._NEWLINE_\xc4\xaevairiose \xc5\xa1alyse tapo populiaru Vabalus perdaryti \xc4\xaf sportinius bagius, taip pat gaminti \xc4\xafvairi\xc5\xb3 form\xc5\xb3 stiklo audinio k\xc4\x97bulus, juos pritvirtinus prie Vabalo baz\xc4\x97s atsirado \xc4\xafvairios sportini\xc5\xb3 ir klasikini\xc5\xb3 automobili\xc5\xb3 imitacijos. 60-taisiais naudojant vabalo pakab\xc4\x85, pavar\xc5\xb3 d\xc4\x97\xc5\xbe\xc4\x99 ir varikl\xc4\xaf, sukurta populiari Formula Vee \xc5\xbeiedini\xc5\xb3 lenktyni\xc5\xb3 klas\xc4\x97 gyvuojanti iki \xc5\xa1i\xc5\xb3 dien\xc5\xb3. Taip pat egzistuoja \xc5\xbeiedini\xc5\xb3 lenktyni\xc5\xb3 klas\xc4\x97 Uniroyal Fun Cup, techni\xc5\xa1kai \xc5\xa1ie automobiliai neturi nieko bendro su Vabalais, ta\xc4\x8diau k\xc4\x97bulai pagaminti i\xc5\xa1 stiklo audinio, kurie tiksliai atkartoja Vabalo k\xc4\x97bulo formas.\n_START_SECTION_\nNew Beetle, Beetle\n_START_PARAGRAPH_\n1993 metais VW vadovyb\xc4\x97 svarst\xc4\x97 Vabalo atnaujinimo ir modernizavimo klausimus, ta\xc4\x8diau prieita i\xc5\xa1vados, kad norint tur\xc4\x97ti \xc5\xa1iuolaiki\xc5\xa1k\xc4\x85 automobil\xc4\xaf, j\xc4\xaf reikia perdaryti i\xc5\xa1 esm\xc4\x97s. 1994 met\xc5\xb3 kovo m\xc4\x97nes\xc4\xaf \xc5\xbdenevos automobili\xc5\xb3 salone pristatytas Concept 1 automobilis primenantis senojo Vabalo formas. 1997 met\xc5\xb3 lapkri\xc4\x8dio m\xc4\x97nes\xc4\xaf VW bendrov\xc4\x97 prad\xc4\x97jo gaminti New Beetle (1997\xe2\x80\x932010) sukonstruot\xc4\x85 Golf IV baz\xc4\x97je ir gamint\xc4\x85 Meksikoje. V\xc4\x97liau, 2011 metais j\xc4\xaf pakeit\xc4\x97 atnaujintas VW Beetle automobilis kuris gaminamas iki \xc5\xa1iol.\n_START_SECTION_\nKinas, televizija\n_START_PARAGRAPH_\nPastar\xc5\xb3j\xc5\xb3 de\xc5\xa1imtme\xc4\x8di\xc5\xb3 vaidybini\xc5\xb3 film\xc5\xb3 gatvi\xc5\xb3 scenose ir kadro fonuose nei\xc5\xa1vengiamai galima pamatyti stovin\xc4\x8di\xc5\xb3 ar prava\xc5\xbeiuojan\xc4\x8di\xc5\xb3 daugyb\xc4\x99 Vabal\xc5\xb3, ne viename filme pagrindinis filmo herojus taip pat va\xc5\xbein\xc4\x97ja Vabalu. Sukurta daugyb\xc4\x97 dokumentini\xc5\xb3 film\xc5\xb3 skirt\xc5\xb3 Vabal\xc5\xb3 istorijai. Jungtin\xc4\x97se Valstijose sukurta eil\xc4\x97 vaidybini\xc5\xb3 film\xc5\xb3, kuriame pagrindin\xc4\xaf vaidmen\xc4\xaf atlieka automobilis vardu Herbis._NEWLINE_Film\xc5\xb3 s\xc4\x85ra\xc5\xa1as skirt\xc5\xb3 Herbio automobiliui: The Love Bug (1968), Herbie Rides Again (1974), Herbie Goes To Monte Carlo (1977), Herbie Goes Bananas (1980), Herbie The Love Bug (1982\xc2\xa0\xe2\x80\x93 TV, penki epizodai), New Herbie The Love Bug (1997), Herbie: Fully Loaded (2005)._NEWLINE_1971\xe2\x80\x931978 met\xc5\xb3 laikotarpiu Vokietijoje sukurti penki pilnametra\xc5\xbeiai vaidybiniai filmai, kuriame pagrindin\xc4\xaf vaidmen\xc4\xaf atliko Vabalas vardu Dudu. Film\xc5\xb3 pavadinimai ir suk\xc5\xabrimo metai: Ein K\xc3\xa4fer geht aufs Ganze (1971), Ein K\xc3\xa4fer gibt Vollgas (1972), Ein K\xc3\xa4fer auf Extratour (1973), Das verr\xc3\xbcckteste Auto der Welt (1975), Zwei tolle K\xc3\xa4fer r\xc3\xa4umen auf (1978).'